# **О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о званичној статистици садржан је у одредби члана 97. тачка 11) Устава Републике Србије („Службени гласник РС”, бр. 98/06 и 115/21), којом је, између осталог, прописано да Република Србија уређује и обезбеђује и „прикупљање статистичких и других података од општег интереса”. Републички завод за статистику (у даљем тексту: Завод), као носилац система званичне статистике, одговоран је за уређивање система прикупљања статистичких података.

**II. РАЗЛОЗИ ЗА ДОНОШЕЊЕ ЗАКОНА**

У свим савременим друштвима званична статистика представља кључни елемент информационог система државе на тај начин што, поштујући принцип професионалне независности, корисницима (државним органима, привредним субјектима, јавности) обезбеђује непристрасне и квалитетне податке о економским, демографским, социјалним и другим друштвеним појавама, као и о појавама из области заштите животне средине. У демократском друштву и у условима тржишно оријентисане привреде, од статистике се очекује да буде транспарентан, ефикасан, професионално независан систем, који треба да омогући следеће: да обезбеди грађанима, привредним субјектима и другим корисницима објективне податке о друштву и економским кретањима у држави; да обезбеди квалитетне и благовремене податке Влади, министарствима, органима аутономних покрајина и органима јединица локалне самоуправе како би ефикасно и ефективно обављали функцију, односно како би њихове одлуке биле засноване на поузданим подацима. Да би у наредном периоду званична статистика могла успешно да остварује наведене задатке, неопходно је обезбедити адекватан правни оквир на основу којег ће се развијати ефикасан, професионално независан и одржив статистички систем.

Приоритет у наредном периоду је потпуно усаглашавање статистичког система Републике Србије са Европским статистичким системом како би се успешно и што пре окончао процес приступних преговора ради уласка у Европску унију. У складу са наведеним, циљ доношења Закона о званичној статистици је усаглашавање са Уредбом 223/2009 о европској статистици (Regulation (EC) No 223/2009 of the European Parliament and of the Council of 11 March 2009 on European statistics), коју је донео Европски парламент 11. марта 2009. године, као и са Уредбом 2015/759 Европског парламента из априла 2015. године (Regulation (EU) 2015/759 of the European Parliament and of the Council of 29 April 2015 amending Regulation (EC) No 223/2009 on European statistics), која се односи на измену Уредбе 223/2009 о европској статистици.

Циљ закона је и усклађивање са Кодексом праксе европске статистике (у даљем тексту: Кодекс праксе), који је усвојен 16. новембра 2017. године од стране Одбора за европски статистички систем. У Предлогу закона посебан акцент је стављен на нови принцип Кодекса праксе који се односи на координациону улогу статистичких институција, а све с циљем јачања улоге Завода као главног произвођача, дисеминатора и координатора система званичне статистике.

Овоме треба додати и закључке Peer Review мисије коју је ангажовао Евростат у децембру 2017. године с циљем да оцени степен примене Кодекса праксе европске статистике у статистичком систему Републике Србије. У закључку се наводи да „Правни оквир статистичког система Србије показује извесне слабости, а измене Закона о званичној статистици су неопходне”. Препоруке Peer Review мисије које се односе на измену постојећег Закона о званичној статистици су следеће: процес избора и постављања директора Завода (у даљем тексту: директор) треба да буде транспарентнији, и да разлози због којих његова функција престаје треба да буду јасно предвиђени законом, а да при томе никада не буде угрожена професионална независност; директор и, по потреби, руководиоци сектора статистике осталих произвођача званичне статистике, на основу јасних законских одредаба, треба да буду искључиво одговорни за доношење одлука у вези са статистичким стандардима, као и о временском распореду и садржају статистичких саопштења; статистички Савет треба да буде релативно мала саветодавна група која делује на стратешком нивоу са представницима корисника и давалаца података. Директор треба да буде члан ex officio, док седницама Савета треба да председава спољни члан; потребно је, у Закону о званичној статистици, предвидети казне за кршење одредаба поверљивости; потребно је додати одредбе Закона о званичној статистици тако да оне обавезују даваоце административних података да се консултују са Заводом пре израде нових или измене постојећих извора и предвидети обавезу за даваоце административних података да пре коначног доношења одлука узимају у обзир ставове Завода, колико год је то у пракси изводљиво; потребно је укључивање права произвођача званичне статистике, утемељено у Закону о званичној статистици, да јавно реагују у случају погрешног тумачења или злоупотребе резултата званичне статистике.

Такође, у Преговарачкој Позицији Европске уније за Преговарачко поглавље 18 за статистику наглашено је да је потребно изменити постојећи Закон о званичној статистици како би се гарантовала професионална независност Завода, у складу с правним тековинама, а посебно с одредбама Уредбе 223/2009 о европској статистици и препорукама Кодекса праксе. У Позицији Европске уније се наводи да закон такође треба да садржи одредбе о календару објављивања за произвођаче званичне статистике и временском распореду објављивања статистике, као и одредбе о именовању, мандату и заштити од непримереног отпуштања директора. Право Завода да јавно интервенише у случајевима погрешног тумачења или злоупотребе статистичких података такође треба да буде експлицитно утврђено Законом о званичној статистици.

Све наведене препоруке Евростата и Европске комисије су имплементиране у Предлогу закона о званичној статистици.

Циљ доношења овог закона је потпуно усаглашавање статистичког система Републике Србије са европским статистичким системом. У прилог томе говори и чињеница да је доношење новог Закона о званичној статистици и један од услова за затварање Преговарачког поглавља 18 за статистику, што је наглашено и у извештајима Европске комисије о напретку Републике Србије у процесу европских интеграција.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Глава I. Oсновне одредбе**

**Чланом 1. Предлога закона** дефинисана је садржина Закона. Овим законом уређују се: организација и координација Система званичне статистике Републике Србије; делокруг и управљање Заводом; прикупљање, обрада, чување и заштита поверљивости података прикупљених за производњу званичне статистике; успостављање и развој квалитета званичне статистике; дисеминација и коришћење резултата званичне статистике; пружање статистичких услуга; међународна сарадња и остала питања од значаја за званичну статистику.

**Чланом 2. Предлога закона** дефинише се терминологија која је од значаја за разумевање и примену овог закона, односно дефиниције основних појмова, као што су: званична статистика, активност званичне статистике, развој званичне статистике, производња резултата званичне статистике и др.

**Чланом 3. Предлога закона** су дефинисани принципи званичне статистике. Сви одговорни произвођачи званичне статистике развијају, производе и врше дисеминацију званичне статистике Републике Србије у складу са следећим основним принципима званичне статистике: принцип професионалне независности, принцип овлашћења за прикупљање података, принцип адекватности ресурса, принцип посвећености квалитету, принцип статистичке поверљивости и заштите података, принцип непристрасности и објективности, принцип добре методологије, принцип одговарајуће статистичке процедуре, принцип умереног оптерећења давалаца података, принцип рационалности трошкова, принцип релевантности, принцип тачности и поузданости, принцип правовремености и поштовања најављених датума објављивања, принцип кохерентности и упоредивости, принцип доступности и разумљивости и принцип координације и сарадње. У погледу принципа 2 – овлашћење за прикупљање података, исти је уређен Уредбом ЕК 223/09, чл. 24.

**Чланом 4. Предлога закона** дефинисан је обим примене овог закона.

**Глава II. Организација система званичне статистике Републике Србије**

**Чланом 5. Предлога закона** дефинисан је систем званичне статистике Републике Србије. Систем званичне статистике чине одговорни произвођачи званичне статистике у Републици Србији и обухвата: Завод, који је главни произвођач, дисеминатор и координатор система званичне статистике, Народну банку Србије и остале одговорне произвођаче званичне статистике који производе и врше дисеминацију резултата званичне статистике, у складу са овим законом.

**Чланом 6. Предлога закона** дефинисан је Завод као главни произвођач званичне статистике у Републици Србији и главни координатор свих активности у вези са развојем, производњом и дисеминацијом званичне статистике у оквиру Система званичне статистике.

**Чланом 7. Предлога закона** дефинисани су послови Завода: припрема и спровођење активности званичне статистике, укључујући развој, производњу и дисеминацију резултата званичне статистике из своје надлежности; предлагање унапређења Система званичне статистике и израде нацрта законских и других прописа ради унапређења Система званичне статистике; координација и израда Нацрта Петогодишњег програма званичне статистике (у даљем тексту: Програм), укључујући Смернице развоја званичне статистике у Републици Србији; координација и израда Предлога Годишњег плана званичне статистике (у даљем тексту: План); координација и израда нацрта и предлога извештаја о реализацији Програма и Плана; координација и развоја Система званичне статистике и праћења спровођења принципа званичне статистике; заштита и јачање професионалне независности Система званичне статистике; развој статистичких метода и техника, израде смерница за развој, производњу и дисеминацију резултата званичне статистике, статистичке анализе; доношење јединствених статистичких стандарда и праћења њихове примене у Систему званичне статистике, у складу с међународним статистичким стандардима и прописима;

формирање, развој и одржавање статистичких регистара; испуњавање међународних обавеза званичне статистике из надлежности Завода, учествовање у програмима међународне сарадње и представљање Система званичне статистике у међународном статистичком систему; праћење и спровођење контроле квалитета резултата званичне статистике и анализа и службено тумачење резултата званичне статистике; надзор над спровођењем одредаба овог закона; други стручне послове утврђене законом и другим прописима.

**Чланом 8. Предлога закона** предвиђено је да се средства за финансирање активности Завода обезбеђују у буџету Републике Србије.

**Чланом 9. Предлога закона** уређује се начин управљања Заводом. Радом Завода руководи директор, кога поставља Влада, на период од пет година.

**Члановима 10-13. Предлога закона** дефинишу се: права и дужности директора, професионална независност директора, услови за постављење директора и престанак мандата директора.

**Чланом 10. Предлога закона** дефинисана су права и дужности директора. Као руководилац Завода директор поред права и дужности у складу са прописима којима се уређује организација и рад државне управе, положај државних службеника, као и прописа којима се уређују плате државних службеника: се стара се о законитом и благовременом извршавању послова из делокруга Завода; штити професионалну независност Система званичне статистике нарочито од политичких, комерцијалних и других непрофесионалних утицаја; координира статистичке активности одговорних произвођача званичне статистике; утврђује принципе и смернице за израду стратешких докумената и политика Система званичне статистике; утврђује садржај Нацрта програма и садржај Предлога плана, као и садржај нацрта и предлога извештаја о њиховој реализацији, у складу са овим законом; утврђује статистичке стандарде који су обавезујући за остале одговорне произвођаче званичне статистике; доноси Кодекс праксе на предлог Националног координационог одбора званичне статистике; доноси Правилник о поступку провере статуса одговорног произвођача званичне статистике, уз сагласност Владе; одлучује о статусу осталих одговорних произвођача званичне статистике на основу извештаја о усаглашености одговорног произвођача званичне статистике са принципима овог закона и Кодексом праксе; обавља и друге послове у складу са важећим прописима.

У вршењу својих дужности у вези са активностима званичне статистике директор делује у складу са принципом професионалне независности. Директор има право да јавно реагује у случају погрешног тумачења или злоупотребе резултата званичне статистике. Ово је у складу са препоруком Европске комисије да у Закон о званичној статистици треба укључити право Завода и других произвођача званичне статистике да јавно реагују у случају погрешног тумачења или злоупотребе резултата званичне статистике (**члан 11**). У складу са препорукама Евростата, процес услова за постављање директора је у Предлогу овог закона транспарентнији (**члан 12**), а разлози због којих његов мандат престаје јасно су предвиђени законом (**члан 13**).

**Чланом 14. Предлога закона** прописано је да директор има заменика.

**Чланом 15.** **Предлога закона** дефинисана је одговорност Народне банке Србије као одговорног произвођача званичне статистике. Народна банка Србије одговорна је за обављање послова званичне статистике одређених Програмом и Планом, у складу са одредбама овог закона, закона којим се уређују положај, организација, овлашћења и функције Народне банке Србије и другим прописима којима се уређује област званичне статистике, принципима званичне статистике и међународним статистичким стандардима.

**Чланом 16. Предлога закона** дефинисани су остали одговорни произвођачи званичне статистике који су одговорни за развој, производњу и дисеминацију званичне статистике, у складу са Законом о званичној статистици, Програмом и Планом.

**Чланом 17. Предлога закона** дефинисана су лица ангажована за обављање појединих послова у вези са активностима званичне статистике. Одговорни произвођачи званичне статистике могу за обављање појединих послова у вези са активностима званичне статистике закључивати уговоре са физичким лицима (анкетар, проценитељ, пописивач, контролор, инструктор и др.). За обављање послова из става 1 . овог члана не могу бити ангажована физичка лица против којих је покренута истрага или подигнута оптужница за кривична дела за која могу бити осуђена казном затвора од најмање шест месеци, као ни лица која су осуђивана на казну затвора од нај мање шест месеци. Лица из става 1 овог члана дужна су да приликом обављања послова благовремено поступају, у складу са инструкцијама добијеним од одговорних произвођача званичне статистике, на начин којим се неће нарушавати углед и поверење јавности у Систем званичне статистике.

**Чланом 18.** **Предлога закона** је дефинисан квалитет званичне статистике. Одговорни произвођачи званичне статистике континуирано раде на оцењивању и побољшању квалитета званичне статистике у смислу њене релевантности, тачности и поузданости, правовремености и поштовања најављених датума објављивања, кохерентности и упоредивости, доступности и разумљивости.

**Глава III.** **Програм и План званичне статистике**

**Члановима 19-24. Предлога закона** дефинишу се сврха Програма и Плана, начин припреме Програма и Плана, садржај Програма и Плана, усвајање Програма и Плана, као и Извештај о извршењу Програма и Плана.

Програмом се утврђују редовне активности званичне статистике за период од пет година, а Планом за период од годину дана. Програм се не сматра документом јавних политика у смислу закона којим се уређује плански систем Републике Србије. (**члан 19**). Завод припрема нацрт Програма и предлог Плана у сарадњи са Народном банком Србије и осталим одговорним произвођачима званичне статистике, уважавајући мишљење Статистичког савета и Националног координационог одбора званичне статистике, а у складу са принципима званичне статистике (**члан 20**).

**Члановима 21. и 22. Предлога закона** дефинисани су садржај Програма и Плана. Програм садржи: Смернице развоја званичне статистике у Републици Србији; преглед очекиваних резултата званичне статистике; преглед најзначајнијих инфраструктурних и развојних активности; податке о одговорним произвођачима званичне статистике и информације о очекиваним проблемима и условима за реализацију Програма (**члан 21**). План садржи ближу разраду Програма, односно детаљнији приказ следећих података у вези са планираним статистичким истраживањима и осталим активностима: надлежност одговорних произвођача званичне статистике за поједина статистичка истраживања или активности, идентификационе податке о статистичким истраживањима или активностима и њихов кратак садржај, правни основ за прикупљање података, податке о периодици и референтном периоду или датуму, приказ коришћених извора података и метода њиховог прикупљања, податке о територијалном нивоу објављивања и роковима за прве резултате званичне статистике (**члан 22**).

Програм усваја Народна скупштина, а План Влада (**члан 23**). Завод, у сарадњи са Народном банком Србије и осталим одговорним произвођачима, припрема Извештај о реализацији Програма, који доставља Народној скупштини на разматрање и одлучивање, као и Извештај о реализацији Плана, који се доставља Влади на разматрање и одлучивање (**члан 24**).

**Члан 25. Предлога закона** се односи на спровођење активности званичне статистике које нису утврђене Програмом или Планом, које на предлог надлежног органа, уз сагласност Владе, Завод може да спроводи, а за чије се спровођење средства обезбеђују у буџету Републике Србије.

**Чланом 26. Предлога закона** прописано је да одговорни произвођачи званичне статистике могу да спроводе пилот-истраживања у случајевима када се укаже потреба за проценом квалитета методологије, извора или квалитета података које треба прикупити статистичким истраживањима, као и да подаци прикупљени спровођењем пилот-истраживања нису резултати званичне статистике и на њих се не односе одредбе овог закона о дисеминацији података, али се на њих примењују све одредбе овог закона које се односе на статистичку поверљивост.

**Глава IV. Статистички савет и друга саветодавна тела**

**Чланом 27. Предлога закона** уређују се положај и улога Статистичког савета, састав и именовање Савета, као и делокруг Савета. У складу са препоруком Евростата, у Предлогу овог закона Савет има мањи број чланова ради ефикаснијег рада, и то најмање седам, а највише 11 именованих чланова, a директор не може бити председник Савета.

**Чланом 28.** **Предлога закона** одређује се да директор може да оснива и друга саветодавна тела као подршку стратешким и методолошким активностима званичне статистике.

**Глава V.** **Координација система званичне статистике**

**Чланом 29.** **Предлога закона** дефинисана је координација Система званичне статистике. Завод се стара о примени принципа званичне статистике и промовише добру праксу у оквиру Система званичне статистике.

**Чланом 30. Предлога закона** дефинисан је Национални координациони одбор званичне статистике (у даљем тексту: Координациони одбор), као и његове дужности. Дефинисање Координационог одбора је у складу са препоруком Евростата која се односи на јачање координационе улоге Завода у статистичком систему Републике Србије. Координациони одбор је координационо тело Система званичне статистике, које чине одговорни произвођачи званичне статистике. Координационом одбору председава директор Завода, а чланови и заменици чланова су представници одговорних произвођача званичне статистике. Координациони одбор обавља следеће послове: учествује у одређивању приоритета и дефинисању стратегије развоја, производње и дисеминације званичне статистике; даје мишљења и предлоге у вези са координацијом развоја, производње и дисеминације званичне статистике; даје мишљења и предлоге директору Завода у вези са смерницама за израду стратешких докумената и политикама Система званичне статистике, учествује у изради и утврђује предлог Правилника о поступку утврђивања статуса одговорног произвођача званичне статистике и других аката, и др.

**Чланом 31. Предлога закона** утврђено је да Завод и Народна банка Србије имају трајни статус одговорног произвођача званичне статистике, а да се Остали одговорни произвођачи званичне статистике утврђују у Поступку провере статуса одговорног произвођача званичне статистике.

Провера статуса одговорног произвођача званичне статистике врши се на период од пет година, са циљем стандардизације система званичне статистике

Поступак и критеријуми на основу којих се врши провера усаглашености производње и дисеминације резултата званичне статистике одговорног произвођача званичне статистике са принципима овог закона и Кодексом праксе уређују се Правилником о поступку провере статуса одговорног произвођача званичне статистике који доноси директор Завода, уз сагласност Владе.

**Чланом 32. Предлога закона** дефинисано је право приступа индивидуалним подацима осталих одговорних произвођача званичне статистике. Завод има право приступа индивидуалним подацима којима располажу Остали одговорни произвођачи званичне статистике уколико су ти подаци неопходни за спровођење активности званичне статистике или за процену квалитета резултата званичне статистике, у складу са законом. Уређено је и право приступа Завода индивидуалним подацима којима располаже Народна банка Србије, као и право Народне банке Србије на приступ индивидуалним подацима којима располаже Завод.

**Глава VI. Прикупљање података**

**Чланом 33. Предлога закона** уређено је овлашћење одговорних произвођача званичне статистике за прикупљање података. Одговорни произвођачи званичне статистике, у оквиру своје надлежности и свог делокруга, имају право прикупљања података који су неопходни и сразмерни сврси намераване обраде у складу са Планом. Поред наведених права одоговорних произвођача званичне статистик, Завод има право да прикупља податке који су неопходни и сразмерни сврси намераване обраде у складу са чланом 25 овог закона и да прикупља податке неопходне и сразмерне сврси намераване обраде од Извора административних података и Извора других података, са циљем процене могућности коришћења и унапређења званичне статистике у складу са принципима статистичке поверљивости, минималне обраде и заштите података о личности, дакле и када исто није предвиђено Програмом и Планом.

Избор извора података врши се на основу стручних разматрања, с обзиром на квалитет података, ажурност, трошкове прикупљања података и оптерећеност давалаца података.

Уколико постоје извори административних и других података одговарајућег садржаја и квалитета, не прикупљају се подаци од извештајних јединица.

**Чланови 34. и 35.** **Предлога закона** дефинише обавезе обавештавања о прикупљању података, као и обавезе даваоца података. Пре почетка прикупљања података, одговорни произвођач званичне статистике дужан је да обавести даваоце података о: правном основу за спровођење статистичког истраживања; циљу спровођења статистичког истраживања; року за достављање података; обавези да добијене податке користи искључиво у статистичке сврхе, мерама за обезбеђење статистичке поверљивости и заштите прикупљених података. Ставом 2 члана 34 утврђено је да одговорни произвођач званичне статистике даје даваоцу података, физичком лицу, потребна обавештења у складу са законом којим се уређује заштита података о личности. Ставом 3 и 4 члана 34 утврђено је да одговорни произвођачи званичне статистике објављују информацију о преузимању података из административних и других извора на свом порталу и да приликом коришћења тих података у статистичкој производњи наводе извор података у методологијама и публикацијама **(члан 34).**

Даваоци података дужни су да, без накнаде и уз поштовање рокова наведених у Плану, дају тачне, комплетне и ажурне податке који по садржини и облику одговарају захтевима одговорног произвођача званичне статистике. Даваоци података дужни су да Заводу на образложен захтев, без накнаде, доставе и податке потребне за остваривање права утврђених чл. 33 ст. 2 тачка 1) и 2) овог закона.Извештајне јединице дужне су да омогуће проверу датих података. Уколико подаци извештајних јединица нису комплетни или ажурни, извештајне јединице обавезне су да их исправе односно употпуне у складу са датим смерницама и дефинисаним роковима **(члан 35).**

**Члан 36. Предлога закона** уређује заснивање нових или промене постојећих извора административних података. Једна од препорука Евростата се управо односи на то да Завод треба да одржава блиске контакте са даваоцима административних података како би био упознат са евентуалном израдом нових извора или са изменама постојећих извора административних података. У складу са препоруком, овај члан предвиђа да органи јавне власти и друга правна лица пре заснивања нових или промене постојећих извора административних података благовремено обавештавају Завод и консултују се са Заводом.

**Члан 37. Предлога закона** се односи на пописе који се регулишу посебним законима и финансирају се средствима из буџета Републике Србије. Активности прописане у вези с пописима укључују се у Програм и План.

**Члан 38.** **Предлога закона** дефинише статистички регистар као скуп организованих података који се формира, ажурира и одржава на основу података прикупљених у складу са Програмом или Планом, као и надлежност Завода за формирање, развој, одржавање, као и коришћење статистичких регистара. Истовремено је уређено да формирање и коришћење статистичких регистара подлеже принципима статистичке поверљивости и заштите података о личности у складу са овим законом и законом који уређује заштиту података о личности, као и сврха статистичких регистара - интеграција података у циљу производње резултата званичне статистике, планирања статистичких истраживања, побољшање квалитета и конзистентности званичне статистике. Директор Завода доноси пропис којим се ближе уређују питања која се односе на формирање, развој, одржавање и употребу статистичких регистара.

**Глава VII. Обрада и чување података**

**Чланом 39. Предлога закона** дефинише се безбедна обрада и чување података те прописује обавеза одговорног произвођача званичне статистике да заштити поверљиве податке током процеса производње резултата званичне статистике и дисеминације званичне статистике и да предузме све потребне регулаторне, административне, техничке и организационе мере да би се спречио приступ неовлашћеним лицима. Дефинисана је и обавеза да се поверљиви подаци чувају у заштићеним техничким окружењима, уз контролисан приступ, у складу са принципима поверљивости, интегритета и минимализације, како је прописано овим законом и законом којим се уређује заштита података о личности.

**Члан 40**. **Предлога закона** дефинише да се обрада података о личности за потребе званичне статистике спроводи у складу са законом који уређује заштиту података о личности.

**Члан 41. Предлога закона** уређује начин и рок чувања поверљивих података. Тако је дефинисано да одговорни произвођачи званичне статистике могу да обрађују и чувају поверљиве податке прикупљене путем статистичких истраживања у складу са овим законом, искључиво у обиму и трајању неопходном за производњу, контролу квалитета и развој званичне статистике, најдуже десет година од дана завршетка обраде података, осим ако посебним законом није другачије прописано, као и да се статистички упитници и други документи који садрже поверљиве податке прикупљене у статистичким истраживањима у складу са овим законом, уништавају након престанка потребе за њиховом употребом у статистичке сврхе, у складу са прописима којима се уређује заштита архивске грађе и регистратурског материјала и на основу Листе категорија регистратурског материјала са роковима чувања. Дефинисано је и да одговорни произвођачи званичне статистике, уз примену одговарајућих мера заштите у складу са законом којим се уређује заштита података о личности, могу да обрађују и чувају поверљиве податке преузете из административних и других извора у складу са овим законом, искључиво у обиму и трајању неопходном за производњу, контролу квалитета и развој званичне статистике, најдуже десет година од дана завршетка обраде података, осим ако посебним законом није другачије прописано, а да се поверљиви подаци потребни за формирање, развој, одржавање и коришћење статистичких регистара чувају се трајно у електронској форми уз примену свих административних, техничких и организационих мера неопходних за заштиту од објављивања или неовлашћеног коришћења, у складу са законом којим се уређује заштита података о личности и законом који уређује област информационе безбедности.

**Члан 42.** **Предлога закона** дефинише акте о чувању и начину коришћења података. Директор доноси Правилник којим се ближе уређују мере заштите, чување, организовање и коришћење поверљивих података којима Завод располаже, с циљем спречавања њиховог уништавања, злоупотребе, крађе или нелегалног приступа, у складу са овим законом, законом који уређује област заштите података о личности и законом који уређује област информационе безбедности, уз сагласност Владе.

**Глава VIII. Статистичка поверљивост**

**Чланом 43. Предлога закона** дефинисани су подаци који подлежу статистичкој поверљивости. Индивидуални подаци који омогућавају идентификацију физичких или правних лица, на директан или индиректан начин, подлежу статистичкој поверљивости.

**Члан 44. Предлога закона** дефинише почетак примене статистичке поверљивости. Одредбе овог закона које се односе на статистичку поверљивост примењују се од тренутка када даваоци података ставе на располагање или доставе податке одговорном произвођачу званичне статистике.

**Члан 45. Предлога закона** дефинише коришћење података који подлежу статистичкој поверљивости искључиво у статистичке сврхе, као и да се подаци прикупљени у статистичке сврхе не могу се употребљавати у сврху утврђивања обавеза грађана, нити се могу користити као доказ за остваривање права грађана.

**Члан 46. Предлога закона** прописује забрану откривања података који подлежу статистичкој поверљивости.

**Члан 47.** **Предлога закона** дефинише приступ индивидуалним подацима без идентификатора за потребе научних истраживања у коме је наведено да Завод и остали одговорни произвођачи званичне статистике, из свог делокруга, могу да обезбеде научноистраживачким институцијама, на њихов писани захтев, индивидуалне податке без идентификатора.

**Члан 48.** **Предлога закона** дефинише oбавезе лица овлашћених за обављање послова званичне статистике. Физичка лица овлашћена за обављање послова у вези са активностима званичне статистике на основу радног односа заснованог са одговорним произвођачем званичне статистике или радног ангажовања у складу са чланом 17 овог закона дужна су да при обављању наведених послова поступају у складу са одредбама овог закона, а посебно у складу са одредбама о статистичкој поверљивости и забраном из члана 46. овог закона.

**Члан 49. Предлога закона** прописује да су лица из члана 48. овог закона дужна су да потпишу изјаву о поверљивости којом се гарантује испуњење свих обавеза из члана 48. овог закона.

**Глава IX. Дисеминација**

**Чланом 50. Предлога закона** дефинисана је дисеминација резултата званичне статистике. Одговорни произвођачи званичне статистике врше дисеминацију резултата званичне статистике. Уз резултате званичне статистике, корисницима званичне статистике морају бити доступни подаци о одговорном произвођачу званичне статистике и метаподаци, односно методолошка објашњења у виду коментара, како би им се олакшало тумачење и пружила стручна помоћ. Резултати званичне статистике доступни су истовремено и на исти начин свим корисницима без надокнаде.

**Члан 51. Предлога закона** дефинише Календар објављивања. Дисеминација резултата званичне статистике врши се у роковима одређеним Календаром објављивања (у даљем тексту: Календар). Резултати званичне статистике не откривају се пре рока утврђеног Календаром. Одговорни произвођачи званичне статистике дужни су да израде и објаве Календар, у коме су наведени планирани датуми и тачно време објављивања резултата званичне статистике, најкасније два месеца након усвајања Плана. Ово је уједно и једна од препорука Европске комисије.

**Члан 52. Предлога закона** дефинише тумачење резултата званичне статистике. Одговорни произвођачи званичне статистике дају стручна тумачења и податке о квалитету резултата званичне статистике.

**Члан 53. Предлога закона** дефинише да корисници званичне статистике приликом коришћења резултата званичне статистике наводе њихов извор.

**Члан 54.** **Предлога закона** дефинише услуге званичне статистике по захтеву корисника. Директор или овлашћено лице одговорног произвођача званичне статистике може дати сагласност за пружање услуга по захтеву корисника које се односе на посебне статистичке анализе, прикупљање или обраду података. Пружање услуга не сме угрозити производњу и квалитет званичне статистике или кредибилитет одговорних произвођача званичне статистике.

**Глава X. Међународна сарадња**

**Чланом 55. Предлога закона** уређено је да Завод, Народна банка Србије и остали одговорни произвођачи званичне статистике у вршењу активности званичне статистике сарађују са међународним статистичким и другим организацијама, у складу са својим надлежностима.

**Чланом 56. Предлога закона** утврђена је координациона улога Завода у Систему званичне статистике у оквиру међународне статистичке сарадње.

**Главa XI. Казнене одредбе**

**Члановима 57–63. Предлога закона** дефинисане су казнене одредбе за одговорне произвођаче статистике − правна лица, осим органа и организација Републике Србије, територијалне аутономије и јединица локалне самоуправе и Народне банке Србије; одговорна лица у одговорном произвођачу званичне статистике – правном лицу, као и одговорна лица у државном органу, органу територијалне аутономије или органу јединице локалне самоуправе и Народној банци Србије; даваоце података – правна лица и њихова одговорна лица; извештајне јединице – правна лице и извештајне јединице – физичка лица и предузетнике;научноистраживачке институције – правна лица уколико не поступају у складу са одредбама овог закона.

**Глава XII. Прелазне и завршне одредбе**

**Члановима 64-72. Предлога закона** прописан је рок за доношење подзаконских аката за спровођење овог закона; утврђено је важење Програма и Плана до истека рока на који су донети; утврђено је да сви одговорни произвођачи званичне статистике утврђени Програмом званичне статистике у периоду од 2021. до 2025. године задржавају свој статус до истека периода важења овог акта или до утврђења њиховог статуса у складу са одредбама закона; утврђено је важење Споразума о оснивању Националног координационог одбора званичне статистике, 06 Број: 021-390, закљученог дана 21. јуна 2021. године; дефинисан је начин формирања и састав првог сазива Координационог одбора, утврђен је рок за доношење одлуке о образовању Савета, потврђено је важење мандата директора који је утврђен пре ступања на снагу овог закона; утврђен је престанак важења Закона о званичној статистици („Службени гласник РС”, број 104/09), продужено је важење подзаконских аката донетих на основу истог до доношења нових и утврђен је рок за ступање на снагу закона.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

1. Средства за финансирање надлежног органа у 2025. години обезбеђена су Законом о буџету РС за 2025. годину („Службени гласник РС“, број 94/24), у оквиру раздела 43 – Републички завод за статистику, а  у наредним годинама средства ће се планирати у оквиру лимита које одређује Министарство финансија у поступку припреме и доношења Закона о буџету.
2. Чланови Статистичког савета и других саветодавних тела, односно Националног координационог одбора званичне статистике не примају накнаде за свој рад.